  Туспуктэм: Удмуртиысь тазалыкез утёнъя министерстволэн пресс-службаез Наталия Сильвестрова Ижысь 6 номеро кар эмъюртын сакырвисёнэн курадӟисьёс понна «Школа диабета» усьтӥськиз. Со «Сахарный диабет» федерал программая ужа, ивортӥз Удмуртиысь тазалыкез утёнъя министерстволэн пресс-службаез. Занятиос ужан нуналъёсы ортчо. Школае котькуд адями гожтӥськыны быгатэ, кинлэсь 1-тӥ яке 2-тӥ типен сакырвисёнзэ шараязы. Со понна улон интыя эмъюртысь терапевт доры вазиськоно. Котькуд ар школаын 1 сюрс котыр адями пыриськоз. Арня ӵоже эндокринологъёс сакыр диабетэн адямиосты висёнэнызы ӟечлыко улыны дышето: тазалыко улон сям возьыны, глюкометръёсты уже кутыны, инсулинлэсь мындалазэ шонер бырйыны но укол пуктыны. « Сакырвисён – со туж лек висён, тросэзлэн со кема дыр ӵоже шӧдӥськытэк ортче. 6 номеро кар эмъяськонниын гинэ туннэ нуналлы 3 сюрс 800 мурт котыр учётын сылэ. Жаляса верано, висисьёслэн лыдӟы арысь аре будэ, со нырысь ик умойтэм сямъёсын, ялан кыстӥськись висёнъёсын, вошъяськоно мынэтъёслэн сӧриськеменызы герӟаськемын » Надежда Шмыкова, Ижкысь 6 номеро кар эмъюртысь врач-эндокринолог Эмчи пусйиз, уката ик мултэс секталаен но висён выжыысь выже паласькыны быгатонлыкен адямиос чакласькыны кулэ. Ымпуш куасьмыку, сьӧросэ ӵем поталляку, катьтэммыку, яраос кема йӧнаку, мылкыд шуак вошъяськыку эмчиослы вазиськоно. « Та школа ми понна оскалтон ӵектос луэ. Солы кулэяськон луиз ке, азьланяз сыӵе школаосты мукет эмъюртъёсын но усьтыны малпаськомы » Эльвира Пинчук, Удмуртиысь кивалтэтлэн тӧроезлэн воштӥсез Оглом Удмуртиын сакырвисёнэн 52 сюрслэсь трос адямиос эмчиос дорын эскерисько. Котькуд ар элькунын 1-тӥ но 2-тӥ типъем диабетэн висён 3,5 сюрс учыръёсты шараяло. Троссэ диспансеризаци но эмтодос эскерон дыръя шедьто. Соин ик эмчиос алон эскеронъёсты ялан ортчылыны ӵекто. Тегъёс: Тазалык тазалыкезутён Удмуртия Ижкар  